次韵謝公定時夏均父招諸客泛舟遊百花洲
作者：饒節
朝代：宋

paragraphs: 好事屢載酒，扁舟每乘興。
况當秋氣清，開我心若鏡。
風漪蹙寒綠，日幹下脩影。
却從蒼翠中，羨彼各飛泳。
翱翔數仞翼，白小一寸命。
微物有至樂，此理須自領。
君侯靜無譁，敢以一言請。
人生百年爾，飛電作光景。
試看楹間懸，俯仰歲月永。
堂堂寇萊公，祀事薦時餠。
吾徒豈不老，啖蔗入佳境。
况茲詩酒習，已自破清凈。
聊須明月來，褰裳踏歸艇。